OpenLLM-France/wikimedia huggingface dataset:
# Ar Penn-moc’h gue hac an Azen.

| ◄ Al Labourer hac ar Serpant. | Ar Penn-moc’h gue hac an Azen. | Raz qêr ha Raz ar villajen.  ► |
* An azen, hac èn didalve,
* A re goap eus ar penn-moc’h gue.
* A penn-moc’h a scrignas e zent
* Hac a zistro eun tam en ent
* Da saludi ar mest azen,
* Hac a lar dezàn evellen :
* Meritout a re da langach
* E ve roët dit eur goulas,
* Evit qement-ze ne garres qet
* En em implijen e henep :
* Mæs gra goap ar pes a giri,
* Certen e ober a illy,
* Abalamour ma c’heus ar c’hiz
* A zidalve ha couardis.
* Sans moral.
* Eus comso ven hac imprudant
* Lavaret gant an dud vechant
* Ne gleet ober van ebet,
* Mit pa na vent tam ententet :
* Evel ar c’hezec ha mulet,
* Pa vent dre an ent o vonet,
* Ne chomont qet ep passeal
* Evit chas munut da arzal.
# Lavarou koz a Vreiz-Izel

Eneben.
# Barzhaz Breizh/1883/Greg ar c’hoazour

Oberennoù damheñvel pe handelvoù all zo ivez, gwelout Gwreg ar C’hroazour ha Itron ar Faoued.
| ◄ Ann distro euz a Vro-Zaoz | Greg ar c’hoazour | Ann eostik ► |
— IES KERNE —
Keit a vinn er brezel lec’h eo red d’in monet,
Da biou e roinn me ma dousik da viret? — Digaset-hi d’am zi, va breur-kaer, mar keret
Me hi lakai e kampr gant va zemezeled;
Me hi lakai e kampr gant va zemezeled,
Pe barz ar zal enor gand ann itronezed.
Enn eunn heveleb poud e vo gret d’he ho boed,
Ouz ann heveleb dol e veint azeet. —
Penn eunn nebeut goude kaer vije da welet
Porz maner ar Faouet leun a zuchentiled;
Peb kroaz ru war ho skoa, peb marc’h braz, peb banniel.
Evit klask ann otrou da vonet d’ar brezel.
Ne oa ked oet pell-meur er mez demeuz ann ti,
Pa oe laret d’he c’hreg kalz a brezegou kri :
— Diwisket ho prouz-ru, hag unan wenn gwisket,
Red eo monet d’al lann da beuri al loened.
— Ho tigare, va breur; petra em euz me gret?
Me ne m’onn bet biskoaz o peuri ann denved.
— Ma n’em-oc’h bet biskoaz o peuri ann denved,
Aman zo ma goaf hir a ziskei d’hoc’h monet. —
Bet eo epad seiz vloa, ne re nemed goela;
Enn divez ar seiz vloa ’n em lakaz da gana.
Hag eur marc’heg iaouang o tont euz ann arme
A glevaz eur voez dous kana war ar mene.
— Arz, va floc’hik bihan, krog e brid va marc’h-me;
Me glev eur voez argant kana war ar mene;
Me glev eur voezik flour war ar mene kana;
Hiriou a zo seiz vloa hi c’hleviz diveza.
— De-mad a larann d’hoc’h, plac’h iaouang ar mene :
Ha merniet mad hoc’h euz pa ganet ken ge se?
— Ia, merniet mad em euz, a drugare Doue :
Gand eunn tamm bara zec’h em euz debret ame.
— Leret d’in plac’hik koant o peuri ann denved
Hag hen er maner-ze halfenn bout kemeret.
— O ! ia zur, ma otrou, digemer a geffet
Hag eur marchosi kaer da lakat ho ronsed.
Eur gwele mad a blun ho pezo da gousket
Evel-d-on-me gwechall pa oann gant ma fried;
Ne gouskenn ket neuze er c’hraou gand al loened,
Nag e skudel ar c’hi ne vize gret ma boed.
— Pelec’h eta, ma merc’h, pelec’h ’ma ho pried,
Pa welann enn ho torn liamm euz ho eured?
— Ma fried, va otrou, a zo eet d’ann arme;
Bleo melen hir en doa, melen evel ho re.
— Ma en doa bleo melen kerkouls evel-d-on-me,
Laket evez, va merc’h, na vije me a ve?
— Ia, me eo ho itron, ho tous hag ho pried,
Ma hano zo, e gwir, itron euz ar Faouet.
— Lezet al loened-ze ma ieffemp d’ar maner,
Mall a zo gan-i-me da erruout er ger.
— Eurvad d’id-de, va breur, eurvad d’id a larann;
Penoz ia ma fried am boa losket aman?
— Azeet-hu, va breur kadarn ha koant bepred!
Eet eo da Gemperle gand ann itronezed.
Eet eo da Gemperle elec’h ma zo euret,
Pa zistreio d’ar ger aman a vo kavet.
— Gaou a lerez d’in-me! rag t’ec’h euz he c’haset
Evel eur glaskerez da beuri al loened;
Gaou a lerez d’in-me e kreiz da zaoulagad,
Rag e ma dreon ann nour, aze, oc’h huanat!
Tec’h tu-ze gand ar vez ! tec’h kuit, breur milliget!
Karget eo da galon a zroug hag a bec’hed!
Ma na ve ti ma mamm, ma na ve ti ma zad;
Me lakefe va c’hlenv da ruia gand da wad! —
# Barzhaz Breizh/1883/Emgann Sant-Kast

Oberennoù damheñvel pe handelvoù all zo ivez, gwelout Emgann Sant-Kast.
| ◄ Maro Pontkalek | Emgann Sant-Kast | Iannik Skolan ► |
I Breiz ha Bro-Zaoz enebourien,
Evit-ho bout amezeien,
A zo bet laket er bed-men
D’en emfibla da virviken.
Pa oann kousket, enn nozvez all,
E kleviz son ar c’horn-buhal,
Son ar c’horn-bual, e koal-Sal : — «Ho! Saozon ! Saozon! Saozon fall !»
Ha dal’ ma saviz antronoz,
Gweliz oc’h erruout ar Saoz;
Gweliz he zoudarded erru :
Sternou alaouret dillad ru.
War ann od ha pa oant ledet,
Gweliz o tont ar C’hallaoued,
D’Aubigny gant-he ’r penn kenta,
He glenv noaz enn he zorn gant-ha.
— Arog! a laie D’Aubigny,
Ma dec’ho nekun ouz omp-ni!
Ai ta! va fotred doc’htu!
Arog d’am heul! ha pegomp du! —
Ar C’halloued a respontaz
Holl war eunn dro, pa he glevaz :
— Deomp gand D’Aubigny troad-oc’h-troad;
Denjentil eo kouls ha potr mad! —
Pa oa D’Aubigny enn emgann,
Ne oa den, na braz na bihan Na zigore he zaoulagad Oc’h he welet o leuskel goad.
He vleo, he zremm, hag he zillad Ne oant penn-da-benn nemed goad
Distrinket demeuz ar Zaozon, Drema treuze d’he ar galon.
Hen a welet, war ann dachen, Reiz he galon, huel he benn, Heb muia van d’ar bolodou Evel pa vizent bet stoufou.
II Potred Breiz-izel a gane,
O tont war ann dachen, neuze :
— « Neb en deuz goneet teir gwech,
« A c’honeo n’euz fors pet kwech!
« E Kamared, enn amzer-hon
« E oa diskennet ar Zaozon;
« Bragal a reent, war ar mor, « Gant ho gweliou gwenn-kann digor,
« Gant tennou kouezjont war an od, « Evel ma vijent kudonod, « Deuz pevar mil e oant eno, « Na zistroaz hini d’he vro.   « E Gwidel e oent diskennet,
« E Gwidel e douar Gwenned;
« E Gwidel int bet douaret, « Evel ma oent e Kamaret.
« E bro Leon, rag enez-c’hlaz, « Gwech-all, e oent diskennet c’hoaz; « Kemend a wad defant losket « Ken a oa ar mor glaz ruiet.
« N’euz, e Breiz, na boden, na bern « E-lec’h na gaver ho eskern; « Koun ha brini oc’h ho sachat, « Glao hag avel oc’h ho c’hannat. » —
Arserien bro-Zaoz pa glevzont, Gand estlamm arzao a rezont; Ker kaer ann ton hag ar c’homzaou, Ken e oant bamet o selaou.
— Arserien Bro-Zaoz, leveret, Skuiz oc’h eta, pa ehaned? » — Ne d-omp ked skuiz, pa ehanomp, Kouls ha re-hont, Bretoned omp! —
Oa ked ho c’homz peur lavaret : — Gwerzet omp! tec’homp kuit, potred! Hag ar Zaozon prim d’ho listri; Hogen na dec’haz nemet tri.
III Er bloavez-ma mil-ha-seiz-kant Hag eiz ouspenn hag hanter-kant,
D’ann eil lun a viz gwengolo, Oa trec’het ar Zaozon er vro.
Er bloavez-ma, evel agent, Ema int bet laket enn ho hent. Evel eur bar grizil er mor, Ar Zaozon, bepred, en Arvor.
# Barzhaz Breizh/1883/Emzivadez Lannion

Oberennoù damheñvel pe handelvoù all zo ivez, gwelout Emzivadez Lannuon.
| ◄ Maronad ann aotrou Nevet | Emzivadez Lannion | Maro Pontkalek ► |
Er bloavez-ma mil c’houec’h kant pevar-ugent-trizek,
Er gerig a Lannion zo eur gwalleur c’houarvet ;
Er gerig a Lannion enn eunn hostaliri,
Da Berinaik Mignon a oe matez enn hi.
— Aozet d’omp-ni, hostizez, peb tra evit koanian
Stlipo fresk, ha kik rostet, ha gwin mad da evan ! —
P’ho doe debret hag evet peb hini leiz he ler :
— Setu arc’hant, hostizez, kontet blank ha diner ;
Setu arc’hant, hostizez, kontet blank ha diner ;
Ho matez gand eul letern, da zont d’hon c’has d’ar ger ! —
Pa oant-hi war ann hent braz eur pennadik mad eet,
Eur gomz kuz warbenn ar plac’h tre-n-he oa bet laret.
— Plac’hik koant, ho tentigo, ho tal hag ho tiou-jod,
A zo gwenn evel ton ar c’hoummo, war ann od.
— Maltoterien, me ho ped, em lezet evel on,
Evel laket gand Doue, laket gand Doue on ;
Ha pa venn kant gwech braoc’h, ia, kant gwech braoc’h c’hoaz, Na venn ’vid hoc’h, otronez, na venn na well na was.
— Hervez ho komzo mignon, va merc’hik, me a gred,
Em hoc’h bet gand re Vegar, pe gand kloer desket ;
Hervez ho komzo mignon, va merc’hik, me a gret,
D’ar govant o tiski preek gand menec’h em hoc’h bet.
— D’ar govant o tiski preeg e Begar n’em on bet,
Na ken nebeut e leac’h all, avad, gand kloarek ’bed ;
Hogen, ebarz em zi-me ha war oaled va zad,
Em euz gret, va otronez, bep seurt mennozio mad.
— Tolet aze ho letern, ha c’houeet ho koulo ;
Setu’r ialc’h leun a arc’hant, ma hoc’h euz c’hoant, he po.
— Ne ket me eo’r femelen, a ve dre ruio ker,
O kemeret daouzek blank ha c’hoaz triouec’h tiner !
Me meuz da vreur ur beleg er ger a Lannion ; Mar klefe pez a leret, rannafe he galon.
Me ho ped, maltoterien, pezet ar vadelez,
D’am zeurel e-kreiz ar mor kent eit kement c’hloez !
Me ho ped, ma otronez, kent eit kement c’hlac’har,
Kemeret ar vadelez, d’am lakat beo enn douar. —
Perinan doe eur vestrez karget a vadelez
A jomaz war ann oaled da c’hortoz he matez,
A jomaz war ann oaled, heb kemeret paouez,
Ken a zonaz ann diou heur, diou heur kent hag ann dez.
— Savet ta, tra dibreder, savet ta, senesal,
Da vont da zikour eur plac’h, enn he goad o neuial. —
E kichen kroaz Sant-Josef oa bet kavet maro ; He letern enn he c’hichen, ha beo he goulo.
# Barzhaz Breizh/1883/Ened Rosporden

Oberennoù damheñvel pe handelvoù all zo ivez, gwelout Ened Rosporden.
| ◄ Seziz Gwengamp | Ened Rosporden | Jenovefa Rustefan ► |
D’ar seizved de war-n-ugent demeuz a viz c’houever
Euz ar bloa mil-pevar-c’hant-pevar-ugent-ha-c’houec’h,
Enn deveziou meur-larje, e ker a Rosporden
A zo c’houarvet eur reuz braz. — Silaouet, kristenien ;
Tri den iaouank dirollet oa enn hostaliri ;
Ha gand gwin leiz ar poudou oa ho goad o virvi.
O veza evet awalc’h hag ho c’hofou karget :
— Gwiskomp-ni krec’hen loened ha deomp-ni da redek ! —
Ann trede potr anezho, ar potr ann disteran,
O welet he vignoned o pellat diout-han,
A iez raktal d’ar garnel, he benn en deuz laket
He benn barz eur penn-maro ; heuzuz oa da welet !
E toullou ann daou-lagad e lakaz diou c’houlou ;
Hag e lamme ’vel eunn diaoul, e-kreiz tre ar ruiou.
Ar vugale a dec’he enn eur spont braz ra-z-han,
Hag ann dud reiz ho unan, a rede diraz-han.
Ober a rejont ho zro heb dont da ’n em gaouet,
Enn eur c’horn euz ar ger-ze pa oant ho zri digouet.
Neuze ioual ! ha lampat ! ha godisal ho zri :
— Otrou Doue, pelec’h oud ? Deuz gen-omp da c’hoari. —
Doue skuiz oc’h ho gwelet a skoaz eunn tol pouner,
Ken a roaz eur grenaden d’ann holl dier e ker ;
Koventi rez ’nn ho c’halon ann holl vourc’hizient, Ken na gredjont oa erru divez euz ar bed-men.
Distrei rez ann disteran, arog mont da gousket,
Da zigas ar penn maro endro barz ar vered ;
Hag hen da vont d’he bedi, ’nn eur drei he gein d’ezha :
— Deuz d’am zi ta, penn-maro, deuz arc’hoaz da goania. —
Neuze d’he di da gemer he baouez ez eaz,
E saillaz barz he wele hed ann noz e kouskaz.
Tronoz vintin pa zavaz, hen mont da labourat,
Heb koun’bet mui d’ann derc’hent ken-nebeud d’ann ebat.
Hen mont da grog enn he forc’h, hen mont da labourat,
O kana war boez he benn, o kana dizonj vad.
Hogen, pa oa ’nn dud ouz tol, war dro ann noz-digor,
E klevzont unan-bennag a skoe war ann nor.
Ar mevel a zavaz prim evid digor d’ezha,
Kement e oe estlammet, ma teuaz da goueza,
Ha daou zen-all a lammaz raktal ’vit he zevel,
Kemend e oent stravillet ha ma oe red mervel.
Kerza re ann Anaon kreiz ann ti ez dale :
— Setu me deut da goania, da goania gen-oud-de.
Deomp-ni ta, ma mignon kez, ne ket pell ac’hane,
Deomp-ni hon daou d’am zol-me a zo savet em be. —
Ne oa ked he c’her gant-han, siouaz, peurachuet,
Pa iudaz ann den iaouang, enn eur spont garv meurbet ;
Ne oa ket he gomz gant-han, he gomz peurlavaret,
Pa gouezaz krenn war he benn ar paourkez diframmet.
# Barzhaz Breizh/1883/Eur gentel vad

Oberennoù damheñvel pe handelvoù all zo ivez, gwelout Ur Gentel Vat.
| ◄ Ar chouanted | Eur gentel vad | Bleuniou Mae ► |
Klevet, Bretoned, me ho ped,  Ar pez zo nevez erruet ;
Zo erruet da Iann Marek Parrez Nizon, tro Nedelek, 
Troc’ho monted, er mintin-ze,  Tal er maner, oamp, er park ne : 
— Iann Marek, pelec’h oc’h-hu bet,  Pa zigoue’et ken dive’et ? 
Pelec’h oc’h-hu bet enn nouz-me,  Da evo sistr dous, enn giz-ze ? 
— Tankerru ! bet on enn noz-me,  Lec’h neuz groet Dou ma mad d’i-me. —
Nag unan all a lare d’ean : — But oc’h-hu un tammik meo, Iann. 
— But em euz evet eur podad ;  Tankerru ! hen-nez a oa mad ; 
Evel gwin-ar-dan ar gwellon !  Hag en deuz groet vad d’am c’halon ! —
M’oc’h ’ont kuit, a lare Loeiz-kam,  M’oc’h ’ont kuit, Iann baour, iaouank-flamm ! —
Kaer en defa sevel he var,  Stoke e benn gad ann douar. 
— Petra rinn ken da jomm ama ?  Me ia da glask un tamm bara. —
Hag e lare, ’benn gad ann hent,  ’Vont d’er ger lare tre e zent : 
— Ar sistr dous-ze a oa ker mad !  M’em befe evet dek podad !
— Ne ket digouet ho tad er ger ?  — Ne ket digouet ; oet da Gemper ; 
Da Gemper, pe trezek Aljer,  Hen lare ’n defa c’hoant d’ober. —
Pider zun a oa tremenet,  Ne oa ket c’hoaz er ger digouet ; 
Oa ket bet er ger Iann Marek ;  Ken a zeuas deiz Nedelek.
De Nedelek, d’ann aberde,  Teuaz d’ann ti paotred Sant-Vode. 
— Iec’hed-mad d’hoc’h, tud ann ti-ma ’Peuz lien da werzo dre-ma ? 
— Neuz tamm mui da werzo ama ; Gwerzet ’ma bet er blavez-ma. —
Hag he e-mez deuz a Lonch-dall,  Hag he d’er ger enn eur vragal. 
Pa oant o vont e-barz er c’hoad :  — Sell ’ta ’touez ann erc’h roudou ’r c’had ! 
— Roudoù ’r c’had re-ze ne d- int ket ;  Roudou louarn ne larann ket. — 
Hag he mont da heul er roudao ;  — Chetu ama eunn tok kouz ’tao ! 
Hag hen gwenn-kann gant ar reo ;  Tok Iann Marek, a gredann, eo. 
— Na tok ho tad he-man, Lorans ?  — Tok ma zad ne ma ket, me chans. — 
Hag he d’er c’hoad en-dro ho daou,  Ken defant kaet eur bragou ;
Eur bragou, pelloc’h, kreiz er c’hoad,  Hag hen roget hag out-han goad. 
— He vragou, re-man, hag he dok ! —  Ha Loeiz Pilorsi lamme rog. 
(Hag eur vran goz o c’hoagat,  E beg eur weenn, e korn ar c’hoad.) 
Ha Loeiz da ioual spontet-tre : — Ma Doue ! chetu ma ame !
Touez an erc’h e oa Iann Marek,  Hag hen kouet eno war e vek ;
He zaou zorn e pleg ar he benn ;  Ar he zaoulagad he vleo gwenn. 
Debret e gouf hag he ziou-vron,  Gad er vleizi, rez he galon ;
Nemed he dal n’en doa damant,  Abalamour d’ar vadiant. 
Tan oa bet er c’hoad ’pad ann nouz ;  Enn he gichen he c’hroegik kouz, 
Ar he daoulin, enn eur oelo ; Hag he vugale tro-war-dro. 
Bet oant d’he ziwal hed ann nouz :  Ha maer Nizon d’ann antronouz ;
Hag ar c’hleuier kouz d’he gerc’het,  Gad eur gazeg hag eunn arched. 
Hag he zigasez d’er vered,  Heb son kleier na belek ’bed, 
Heb son kleier na belek ’bed,  Hag heb kroaz na dour benniget ; 
Hag hen tolez bar ann toull ien,  He dok gat-han klok war he benn.
Loeiz Gwivar, Loeiz-kam lezanvet  En deveuz ar werz-man savet ; 
Savet en deveuz ar werz-man :  Eur gentel vad da bep unan.
# Buhez ar Sent/1912/Mari kaset d’an Templ

| ◄ Kolomban | Mari kaset d’an Templ | Sesilia  ► |
Ober a rêr hirie ive Gouel ar Werc’hez kaset d’an Templ gant he zad hag he mamm, hag o’n em ginnig eno da Zoue, korf hag ene, kerkent hag an oad a dri bla.
Eur skouer kaer evidomp. Doue eo hon mestr, p’eo gwir eo hon C’hrouer. D’ezan omp, hag en e zervij hepken e tleomp tremen hon bue.
Kerkent ha ma teu spered hon bugaligou da zigeri, lakomp anaoudegez Doue da ziwan enne ha kustumomp aneze da ginnig o c’halonou d’ezan.
En manati Kolomban, an neb a chome hep respont Amen d’ar pedennou, arôk ha goude ar pred, a dape c’houec’h tôl skourje ; an neb en dije mousc’hoarzet en iliz, a veze roët d’ezan kemend-all ; au neb a responte e nesan gant komzou treut a dape hanter-kant tôl skourje ; ar venec’h ne c’houlennent ket eul labour-all, dal m’o dije achuet ar c’hentan, pe a rê eun dra bennak ha ne veze ket bet kemennet d’eze, a veze laket en pinijen. Mankou a oa, zoken, hag e vije roët evite betek daou-c’hant tôl skourje ; nemet neuze, goude pep pemp warn-ugent tôl, e vije grêt eun diskuiz.
O vezan striz en doare-ze, an abad santel a oa deut da gaout eur manati hag a oa eun dudi bevan ennan.
Evelse, eun tiegez a yelo mat pe fall, diouz ma vezo striz pe lôsk an urziou gant ar re a zo en e benn. Ma c’hall pep-hini ober ar pez a gar, ar stal a yelo hepdale da stalig. hag ar stalig da netra. Urz a renk bezan. Ar vugale a ve grêt o fenn a zo bugale gollet, a raio mez ha rann-galon ar re o devo o savet ; ar vugale a ve kastizet evel m’eo dleet, na re, na re nebeut, na hep digare, ar re-ze hepken a deuio da vezan tud henvel ouz tud, a raio enor o c’herent er bed-man hag o c’hurunen er bed-all.
# Buhez ar Sent/1912/Martha

| ◄ Viktor | Martha | Gwilherm  ► |
Martha a oa ginidik eus Bethani, eur gêriaden hag a zo eul leo vihan diouz Jeruzalem : c’hoar oa da Vari-Vadalen ha da Lazar.
Meur a wech he devoe an enor da rei digemer da Zalver ar bed en he zi.
Eun devez ma oa deut d’o gwelet, Mari, en harz e dreid, a selaoue e gomzou.
Martha, o vezan n’oa nemeti oc’h ôzan lein, a chômas a-zav dirak Jezuz hag a lavaras d’ezan :
— Otrou, ne dôlet ket plê e lez ma c’hoar pep tra ganin d’ober ? Leveret eta d’ezi sikour ac’hanon !
Jezuz a lavaras d’ezi :
— Martha, Martha, nec’het ha tregaset oc’h gant kalz treo. Hogen, eun dra hepken a zo red. Mari he deus dibabet al loden wellan ha ne vezo ket tennet diganti.
Eur pennad goude, Lazar a gouezas klanv. E c’hoarezed a gasas tud da lavaret da Jezuz :
— Otrou, an hini a garet a zo klanv.
O vezan klevet ar c’helou-ze, Jezuz a lavaras d’e ziskibien :
— Ar c’hlenved-ze ne denn ket d’ar maro, mes da c’hloar Doue, evit ma vezo meulet mab Doue drezan.
Hogen, Jezuz a gare Martha, he c’hoar Mari ha Lazar. P’en em gavas en Bethani, Lazar a oa laket er be abaoue pevar devez.
Martha a lavaras d’ezan :
— Otrou, ma vijec’h bet aman, ma breur ne vije ket bet maro ; koulskoude, gouzout a ran breman e roio Doue d’ec’h kement tra a c’houlennfet digantan.
Jezuz a lavaras d’ezi :
— Da vreur a zavo beo.
— Me oar, a respontas Martha, e savo beo d’ar rezureksion, en de divezan.
Jezuz a lavaras d’ezi :
— Me eo ar rezureksion hag ar vue. An hini a gred ennon, ha pa vefe maro, a vevo ; hag an neb piou bennak a vev hag a gred en non, ne varvo ket da viken. Kredi a rez-te an dra-ze ?
— Ya ! Otrou, kredi a ran ez oc’h ar C’hrist, Mab an Doue beo, a zo deut er bed-man.
Goude bezan lavaret ze, ec’h eas kuit hag e c’halvas goustadik he c’hoar Mari, en eur lavaret :
— Ar Mestr a zo aze hag a c’halv ac’hanout.
P’en em gavas an diou c’hoar, Jezuz a c’houlennas oute :
— Pelec’h ho peus laket anezan ?
— Otrou, emeze, deut ha gwelet. Ha Jezuz a ouelas, hag e lavaras :
— Lemet ar men.
Martha, c’hoar an hini maro, a lavaras :
— Otrou, c’houez fall a zo gantan, rak eman aze abaoue pevar devez.
Jezuz a lavaras d’ezi :
— Ha n’am eus ket lavaret d’it e weli gloar Doue mar kredez ?
Hag e c’hourc’hemennas da Lazar sevel eus ar be, ha Lazar e zentas outan.
C’houec’h devez arôk e varo, Mab Doue a oe pedet da goanian en Bethani, en ti Zimon al lor, ha Martha a oa o serviji tôl. Goude-ze n’eus kelou ebet anezi ken en Aviel.
Gouzout a reomp e teuas, goude ma pignas Jezuz-Krist en nenv, da chom da Vro-C’hall ; lakat a reas sklerijen ar fe da baran war ôchou Marseilh ; mervel a reas d’an devez goude he c’hoar, en he fempvet blavez ha tri-ugent. Miret a rêr he relegou en Taraskon.
Unum est necessarium. Eun dra hepken zo red : kaout fe en Jezuz-Krist ha reizan hon bue herve ar fe-ze.
Hag e vefec’h kaeran, galloudusan, speredekan ha pinvidikan den zo war an douar, ma n’ho peus ket a fe, oc’h reuzeudikan den a zo o vale.
# Buhez ar Sent/1837/Yan Facond

| ◄ Barnabas | Yan Facond | Anton a Badou  ► |
Ar Sant-mâ, guinidic eus a Spaign, en amser ma oa c’hoas crouadur, a roas mercou eus ur furnez vras hac eus ar santelez da behini e tlie arruout ; rac d’an oad-ze e ouie ober exhortationou hac ec’his sarmoniou d’ar vugale-all, evit inspira dezo ar vertuz, evit o douguen da garet Doue ha d’e servicha ervad : ouspen-ze pa vele drouc pe un disantion bennâc savet etrezo , ne vanque quet d’o unani ha d’o renta mignounet.
Goude m’en devoa grêt e studi gant ur fervor vras, an Escop eus a Burgos pehini a ree cals a istim anezèn hac er c’hare meurbet, abalamour d’e vertuz, er greas Chalony. Mæs da benn ur maread-amser e quitaas ar c’harg enorabl-ze evit pellaat diouz ar bed, hac en em retiras en ur plaç devot, e pelec’h e celebre bemdez an Oferen bac e prezegue d’ar bobl gant cals a edification.
En ur c’hlènvet bras en devoe, e reas veu da gundui ur vuez penitantoc’h. Evit accomplissa e veu, goude beza roet da ur paour-quæz noas ar guella eus an daou habit en devoa, e zeas da ur gouent a urz sant Augustin : recevet e voe eno gant joa, ha souden e voe soueset an oll religiuset o velet e oboissanç, e humilite hac e fervor.
En an amser-ze e savas er guær a Salamanq ur revolt quer cruel ma en em laze an dud, ha ne vize guelet nemet ar goad o redec. Ar sant-mâ na espernas netra evit douçaat ar bobl-ze, quen dre e exhortationou publiq quen dre ar c’homsou mad a lavare dezo e parliculier ; ha dre ar voyen-ze e lequeas ar peoc’h. Endra ma oa bet padet ar revolt, un den maleürus o veza clasquet laza an den santel-mâ gant un taul bas, e vrec’h a chomas reudt ha sonnet, quen na zeuas da c’houlen pardoun digantàn.
Ar servicher fidel-mâ da Zoue en ur celebri ar sacrifiç santel eus an oferen en devoe meur a veich ar gonsolation da velet visiblamant Jesus-Christ presant : ouspen-ze Doue a reas dezàn meur a veich aznaout ar santimanchou secreta eus a galonou an dud, hac e favorisa a eureu eus an donæson a brofecii.
Goude beza discleriet erfin an deiz ma tlie mervel, ha recevet e Sacramanchou gant un devotion dreist-ordinal, e rentas e ene da Zoue. E viraclou bras a zougas ar Pap Alexandr eizvet de c’hanonisa.
Sant Yan Facond o veza c’hoaz crouadur a lequee ar peoc’h etre ar vugale-all pa save un trous bennâc etrezo hac o rente mignounet. Goudeze e teuas da apæsi ur revolt cruel savet etre an habitantet eus ar guær a Salamanq. N’en em gountantomp quet da veza hon unan e peoc’h gant hon nessa, labouromp c’hoas da lacaat ar memes peoc’h etouez ar re-all, ispicial etouez hon ameseyen.
Eürus ar re a gar ar peoc’h : Eürus an dud pacifiq, eme hor Salver, rac galvet e vezint bugale Doue.
# Simon a Vontroulez/Chabistr XXIV

| ◄ Chab. XXIII. Reﬂexionou camarad Simon a Voutroulez var ar respet a dleer da gonservation ar monumantchou public. | Chab. XXIV. Simon a Vontroulez a zêr o guinou da dud pere on em occupe da zrouc-comz, hac a gont dezo un histor. | Histor Fanch-Côs. ► |
Simon a Vontroulez a zêr o guinou da dud pere en em occupe da drouc-comz, hac a gont dezo un histor.
Servichet e voa lein en hostaliri. En em laqat a rejomp da gozeal, pa voet azeet. Hor c’honsortet a gommanças da zrouc-comz o goualc’h var qement a vouient ha na vouient qet. Evit nebeut ma vije bet padet c’hoas ar gonversation gaer-se, e zemp da c’houzout qement tra fall a dremene en quær. Seulvui e voal-drêtet ur re benac, seulvui e c’hoarzet oll, exceptet Simon a Vontroulez, pehini a zave e c’hourniou guenn, ar pez a erru gantàn pa gommanç d’en em impacianti.
Clêvit eta, va zud, eme Simon, c’hoant oc’h eus-hu ivez e contfen dêc’h un histor ?
Pa glêvjot Simon e lavarat an dra-se, en em leqjot d’en em sellet an eil eguile gant eston, rac va c’hamarad ne voa qet bet c’hoas clêvet o lavarat netra, hac e tavjot evit e selaou.